text: [{"text_idx": "#000001", "text": "Finnland keypir framvegis gass u\u0301r Russlandi"}, {"text_idx": "#000002", "text": "Gassfelagi\u00f0 hja\u0301 finska statinum, Gasum, hevur keypt gass fyri 1,3 mia kro\u0301nur si\u0301\u00f0ani februar i\u0301 2022 og fer at halda fram at keypa gass u\u0301r Russlandi i\u0301 fleiri a\u0301r afturat. Talan er um langti\u0301\u00f0aravtalur, sum ikki kunnu sigast upp a\u0301 l\u00f8gligan ha\u0301tt uttan vi\u0301\u00f0ari. Hetta skrivar finski mi\u00f0ilin Yle"}, {"text_idx": "#000003", "text": "Finska gassfelagi\u00f0, Gasum, hevur hildi\u00f0 a\u0301 at keypa gass u\u0301r Russlandi, eisini eftir russisku innra\u0301sina i\u0301 Ukraina."}, {"text_idx": "#000004", "text": "Samb\u00e6rt t\u00f8lum fra\u0301 finska tollvaldinum, sum Yle hevur fingi\u00f0 hendur a\u0301, hevur Gasum keypt fyri 175 millio\u0301nir eurur si\u0301\u00f0ani februar i\u0301 2022, hetta svarar til 1,3 milliard i\u0301 donskum kro\u0301num."}, {"text_idx": "#000005", "text": "Gasum va\u0301ttar fyri Yle, at felagi\u00f0 hevur skriva\u00f0 undir ein langti\u0301\u00f0arsa\u0301ttma\u0301la vi\u00f0 russiska felagi\u00f0 Gazprom um veiting av gassi, sum er galdandi i\u0301 fleiri a\u0301r fram og at hesin sa\u0301ttma\u0301li var undirskriva\u00f0ur a\u0301\u00f0renn 2022."}, {"text_idx": "#000006", "text": "Gasum vi\u0301sti a\u0301, at felagi\u00f0 hevur einki l\u00f8gligt grundarlag at siga sa\u0301ttma\u0301lan upp."}, {"text_idx": "#000008", "text": "ES hevur ikki banna\u00f0 s\u00f8lu av russiskum gassi, ho\u0301ast summi av limalondunum hava tiki\u00f0 stig fyri at flyta seg fra\u0301 russiskum orkuveitingum."}, {"text_idx": "#000009", "text": "\u201cSi\u0301\u00f0ani byrjanina av kri\u0301gnum hevur Gasum einans innflut minst m\u00f8guligu mongdina av gassi u\u0301r Russlandi, so sum sa\u0301ttma\u0301lin fyriskrivar. Vit hava ikki bi\u00f0i\u00f0 um meira og \u00e6tla heldur ikki at gera ta\u00f0 i\u0301 framti\u0301\u00f0ini\u201d, sigur felagi\u00f0 vi\u00f0 Yle."}]